ΑΝΑΚΟΊΝΩΣΗ ΤΗΣ ΕΠΙΤΡΟΠΉΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ Τεχνική αναπροσαρμογή για το 2002 των δημοσιονομικών προοπτικών με βάση την εξέλιξη του ΑΕΠ και των τιμών (Σημείο 15 της διοργανικής συμφωνίας της 6ης Μαΐου 1999 σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού)

1. Ο πίνακας των δημοσιονομικών προοπτικών για την περίοδο 2000-2006 αποτελεί αναπόσπαστο μέρος της διοργανικής συμφωνίας (ΔΟΣ) της 6ης Μαΐου 1999 σχετικά με την δημοσιονομική πειθαρχία και τη βελτίωση της διαδικασίας του προϋπολογισμού [1].

[1] ΕΕ των ΕΚ C 172, 18 Ιουνίου 1999, σ. 1.

Στο σημείο 15 της ΔΟΣ ορίζεται ότι η Επιτροπή προβαίνει κάθε χρόνο, πριν από την διαδικασία του προϋπολογισμού του οικονομικού έτους ν+1, στην τεχνική αναπροσαρμογή των δημοσιονομικών προοπτικών σε συνάρτηση με τη διαμόρφωση του Ακαθάριστου Εθνικού Προϊόντος (ΑΕΠ) και των τιμών.

Αντικείμενο της παρούσας ανακοίνωσης είναι να υποβάλει στην αρμόδια για τον προϋπολογισμό αρχή το αποτέλεσμα αυτής της τεχνικής αναπροσαρμογής για το οικονομικό έτος 2002.

2. Στον συνημμένο πίνακα 1 εμφανίζονται οι αναπροσαρμοσμένες δημοσιονομικές προοπτικές σε τιμές του 2002.

Το συνολικό ανώτατο όριο των πιστώσεων ανάληψης υποχρεώσεων καθορίζεται για το 2002 σε 99.802 εκατ. ευρώ, ποσό το οποίο αντιπροσωπεύει το 1,09% του ΑΕΠ.

Το αντίστοιχο συνολικό ανώτατο όριο των αναγκαίων πιστώσεων πληρωμών για την ΕΕ των 15 ανέρχεται σε 100.078 εκατ. ευρώ, δηλαδή περίπου το 1,10% του ΑΕΠ.

Λαμβάνοντας υπόψη το προβλεφθέν διαθέσιμο ποσό για την προσχώρηση, το συνολικό ανώτατο όριο σε πιστώσεις πληρωμών ανέρχεται σε 104.475 εκατ. Ευρώ (περίπου 1,14 % του ΑΕΠ της ΕΕ των 15), γεγονός που αφήνει με βάση τις τρέχουσες οικονομικές προβλέψεις περιθώριο κάτω από το ανώτατο όριο των ιδίων πόρων ανερχόμενο σε 11.442 εκατ. ευρώ.

Όσον αφορά τα οικονομικά έτη 2000 και 2001 το ποσό του περιθωρίου προσαρμόστηκε σε σχέση με τις προηγούμενες τεχνικές αναπροσαρμογές με βάση τις τελευταίες εκτιμήσεις του ΑΕΠ προκειμένου να καταστούν εφικτές οι συγκρίσεις για πολλά έτη. Αντίθετα, τα ανώτατα όρια όσον αφορά τις αναλήψεις υποχρεώσεων και τις πληρωμές, όπως διαμορφώθηκαν μετά τις προσαρμογές, παραμένουν αμετάβλητα.

Στον πίνακα 2 αναφέρεται ενδεικτικά το δημοσιονομικό πλαίσιο των 21 αναπροσαρμοσμένο σε τιμές του 2002. Στον εν λόγω πίνακα έχει ληφθεί υπόψη το ΑΕΠ της Ένωσης μετά τη διεύρυνση με έξι νέα κράτη μέλη (Πολωνία, Δημοκρατία της Τσεχίας, Ουγγαρία, Εσθονία, Σλοβενία, Κύπρος).

Ελλείψει διαθέσιμης εκτίμησης του ΑΕΠ για κάθε μια από τις εν λόγω χώρες, λήφθηκε υπόψη το ΑΕγχΠ τους με βάση τα πιο πρόσφατα δεδομένα και προβλέψεις. Το συνολικό ΑΕγχΠ των εν λόγω χωρών εκτιμάται σε 379 δισεκατ. Ευρώ το 2002.

3. Ο πίνακας 3 παρουσιάζει τις μακροοικονομικές παραμέτρους που χρησιμοποιήθηκαν για την εν λόγω τεχνική αναπροσαρμογή. Οι παράμετροι αυτοί βασίστηκαν στα στοιχεία που εξέδωσε η Eurostat και στις πλέον πρόσφατες προβλέψεις που πραγματοποίησε η Επιτροπή σε συνεργασία με τους εθνικούς εμπειρογνώμονες (οικονομικοί προϋπολογισμοί, φθινόπωρο 2000)

Τα εν λόγω στοιχεία και προβλέψεις βασίζονται στο ευρωπαϊκό σύστημα εθνικών λογαριασμών που θεσπίστηκε το 1979 («SEC 79»).

Ο κανονισμός [2] που θεσπίζει το νέο σύστημα SEC 95 προβλέπει στο άρθρο 8 ότι θα συνεχίσει να εφαρμόζεται το προηγούμενο σύστημα SEC 79 για τους σκοπούς του προϋπολογισμού και των ιδίων πόρων, για όσο διάστημα παραμείνει σε ισχύ η μέχρι τότε ισχύουσα απόφαση για τους ιδίους πόρους. Το Συμβούλιο της 29ης Σεπτεμβρίου 2000 έλαβε μια νέα απόφαση για τους ιδίους πόρους [3]. Η απόφαση αυτή θα τεθεί σε ισχύ μόλις εγκριθεί από όλα τα κράτη μέλη, σύμφωνα με τους αντίστοιχους συνταγματικούς τους κανόνες. Στη συνέχεια το νέο λογιστικό σύστημα θα εφαρμοστεί στον τομέα του προϋπολογισμού. Ειδικότερα, σύμφωνα με το άρθρο 3 της απόφασης, το ανώτατο όριο των ιδίων πόρων το οποίο ορίστηκε σε 1,27% του ΑΕΠ, θα υπολογιστεί εκ νέου με τρόπο ώστε η εισαγωγή του νέου λογιστικού συστήματος να μην επηρεάσει, σε απόλυτη αξία, το ποσό των διαθέσιμων ιδίων πόρων. Το νέο αυτό ποσοστό θα καταχωρηθεί, σε εύθετο χρόνο, στον πίνακα των δημοσιονομικών προοπτικών για το 2002 και τα επόμενα έτη.

[2] Κανονισμός του Συμβουλίου ΕΚ/2223/96 της 25 Ιουνίου 1996, ΕΕ των ΕΚ L 310 της 30 Νοεμβρίου 1996, σ.1.

[3] Απόφαση του Συμβουλίου 2000/597/ΕΚ, Ευρατόμ της 29-09-2000, ΕΕ των ΕΚ L 253 της 07 Οκτωβρίου 2000, σ.42.

4. Ο χρησιμοποιηθείς τρόπος υπολογισμού για την αναπροσαρμογή συνίσταται στην εφαρμογή στον πίνακα των δημοσιονομικών προοπτικών (σε τιμές του 1999) :

-Ενός συνολικού αποπληθωριστή ύψους 6,12% που καλύπτει την περίοδο 2000-2002 για το ανώτατο όριο του κεφαλαίου 1 και, στο πλαίσιο του κεφαλαίου 2, για το ποσό "Διαρθρωτικά ταμεία", βάσει του άρθρου 15 της ΔΟΣ.

-Του συνολικού αποπληθωριστή του ΑΕΠ σε ευρώ για την περίοδο 2000-2002 δηλ. 6,64% στα υπόλοιπα ανώτατα όρια, με εξαίρεση την υποδιαίρεση του κεφαλαίου 6 "Νομισματικό αποθεματικό" που έχει καθορισθεί σε τρέχουσες τιμές.

Όσον αφορά τις πληρωμές, η αναπροσαρμογή στηρίζεται στις εκτιμήσεις των ποσών σε πιστώσεις πληρωμών, οι οποίες έγιναν κατά την κατάρτιση του πίνακα δημοσιονομικών προοπτικών σε τιμές 1999. Στον επόμενο πίνακα παρουσιάζεται λεπτομερώς ο τρόπος υπολογισμού:

>ΘΕΣΗ ΠIΝΑΚΑ>

Δεδομένου ότι πρόκειται για πιστώσεις πληρωμών που είναι διαθέσιμες για την προσχώρηση, οι πληρωμές που υπάγονται στον τομέα 1 έχουν αποτελέσει αντικείμενο αναπροσαρμογής βάσει ενός συνολικού αποπληθωριστή 6,12%. Στο πλαίσιο των "λοιπών δαπανών" διακρίνονται οι πληρωμές που αφορούν διαρθρωτικές ενέργειες στις οποίες εφαρμόσθηκε συνολικός αποπληθωριστής 6,12% και οι πληρωμές που υπάγονται στους τομείς 3 και 5 στις οποίες εφαρμόσθηκε αποπληθωριστής 6,64%.

Ο ενδεικτικός πίνακας του δημοσιονομικού πλαισίου των 21 (βλ. πίνακα 2) αποτέλεσε αντικείμενο αναπροσαρμογής κατά τον ίδιο τρόπο. Όσον αφορά τις πιστώσεις ανάληψης υποχρεώσεων του τομέα 8 "Διεύρυνση", εκείνες οι οποίες αφορούν τη γεωργία και τις διαρθρωτικές ενέργειες αποτέλεσαν αντικείμενο αναπροσαρμογής βάσει του συνολικού αποπληθωριστή 6,12%, οι δε πιστώσεις που αφορούν τις εσωτερικές πολιτικές και την διοίκηση αποτέλεσαν αντικείμενο αναπροσαρμογής με συνολικό αποπληθωριστή 6,64%. Οι πιστώσεις που αντιστοιχούν στον τομέα 8 αποτέλεσαν αντικείμενο αναπροσαρμογής με τον ίδιο τρόπο υπολογισμού όπως οι διαθέσιμες πιστώσεις πληρωμών για την προσχώρηση που αναφέρονται στον πίνακα των δημοσιονομικών προοπτικών.

5. Η γεωργική κατευθυντήρια γραμμή υπολογίστηκε σύμφωνα με τις διατάξεις του άρθρου 3 του νέου κανονισμού του Συμβουλίου σχετικά με τη δημοσιονομική πειθαρχία [4] (βλ. πίνακα 4).

[4] Κανονισμός (ΕΚ) αριθ. 2040/2000 του Συμβουλίου της 26ης Σεπτεμβρίου 2000, ΕΕ των ΕΚ L 224 της 29 Σεπτεμβρίου 2000, σ.27

Τα ποσά όσον αφορά τις εισφορές ζάχαρης και ισογλυκόζης, τις επιστροφές επισιτιστικής βοήθειας και τις επιστροφές ζάχαρης ΑΚΕ βασίζονται σ' αυτό το στάδιο στα εγγεγραμμένα στον προϋπολογισμό 2001 ποσά. Σύμφωνα με την απόφαση σχετικά με τη δημοσιονομική πειθαρχία το οριστικό επίπεδο της κατευθυντήριας γραμμής - όσον αφορά αυτά τα ειδικά στοιχεία - θα καθορισθεί κατά την παρουσίαση του ΠρΠ. 2002.

Το ποσό της Γεωργικής Κατευθυντήριας Γραμμής καθορίζεται σε 51.078 εκατ. ευρώ για το 2002 [5].

[5] Ήτοι περιθώριο 2238 εκατ. σε σχέση με το σύνολο των δαπανών οι οπίες, σύμφωνα με τον κανονισμό που αφορά τη δημοσιονομική πειθαρχία, περιλαμβάνονται στην κατευθυντήρια γραμμή (κεφάλαιο 1 τομέας "Γεωργία" της προενταξιακής ενίσχυσης του κεφαλαίου 7, τα διαθέσιμα ποσά για την προσχώρηση στο πλαίσιο της γεωργίας).

6. Όσον αφορά τον τομέα 5, σε μία παραπομπή στον πίνακα των δημοσιονομικών προοπτικών διευκρινίζεται ότι τα ποσά για δαπάνες συντάξεων που έχουν ληφθεί υπόψη στο πλαίσιο του ανώτατου ορίου του εν λόγω τομέα υπολογίζονται αφού αφαιρεθούν οι συνεισφορές του προσωπικού του αντιστοίχου καθεστώτος εντός του ορίου των 1.100 εκατ. ευρώ σε τιμές 1999, για την περίοδο 2000-2006. Όπως επισημαίνεται στην ανακοίνωση της Επιτροπής σχετικά με την τεχνική αναπροσαρμογή για το 2000 [6], η διάταξη αυτή πρέπει να ερμηνευθεί ως επιβάλλουσα διπλό περιορισμό στο ποσό κατά το οποίο μειώνονται οι δαπάνες που αφορούν τις συντάξεις για την εφαρμογή του ανωτάτου ορίου αυτού του τομέα:

[6] SEC(1999)847 τελικό, παράγραφος 6.

-Κάθε χρόνο το ποσό αυτό δεν μπορεί να υπερβαίνει τις συνεισφορές που είναι εγγεγραμμένες στα έσοδα του προϋπολογισμού. Για το 2002 το ποσό των συνεισφορών αυτών εκτιμάται προσωρινά [7] σε 179 εκατ. ευρώ, ήτοι 168 εκατ. ευρώ σε τιμές 1999 βάσει του συνολικού αποπληθωριστή του 6,64%, που έχει εξάλλου ληφθεί υπόψη για την αναπροσαρμογή του ανωτάτου ορίου του κεφαλαίου.

[7] Εφαρμογή του προβλεπόμενου για το 2002 συντελεστή αύξησης για τις δαπάνες για αμοιβές, στο ποσό των εγγεγραμμένων στον προϋπολογισμό του 2001 συνεισφορών (170,7 δισεκ. Ευρώ).

-Το σύνολο των μειώσεων αυτών κατά την περίοδο 2000-2006 δεν μπορεί να υπερβεί τα 1.100 εκατ. ευρώ σε τιμές 1999, ήτοι 157 εκατομμύρια κατά ετήσιο μέσο όρο (167 εκατομμύρια σε τιμές 2002).

Δεδομένου ότι οι διοικητικές δαπάνες επαναλαμβάνονται γενικώς και για να αποφευχθεί η χρησιμοποίηση στην αρχή της χρονικής περιόδου περιθωρίου το οποίο δε θα είναι πλέον συνολικά διαθέσιμο αργότερα, θα πρέπει να λαμβάνεται υπόψη κάθε χρόνο το χαμηλότερο όριο, ήτοι για το 2002 το ανώτατο ποσό των 167 εκατομμυρίων σε τρέχουσες τιμές.

7. Στο σημείο 10, εδάφιο 5, της ΔΟΣ προβλέπεται ότι οι πληροφορίες σχετικά με πράξεις που δεν περιλαμβάνονται στον γενικό προϋπολογισμό, καθώς και η προβλεπόμενη εξέλιξη των διαφόρων κατηγοριών ιδίων πόρων της Κοινότητας αναφέρονται ενδεικτικά και αποτελούν αντικείμενο ετήσιας ενημέρωσης κατά την τεχνική αναπροσαρμογή των δημοσιονομικών προοπτικών.

Στους συνημμένους πίνακες 5.1 έως 5.3 περιλαμβάνονται αυτές οι ενημερωμένες πληροφορίες βάσει των πλέον πρόσφατων διαθέσιμων εκτιμήσεων. Αφορούν αντιστοίχως το ΕΤΑ, τον επιχειρησιακό προϋπολογισμό της ΕΚΑΧ και τη διάρθρωση των ιδίων πόρων.

8. Η Επιτροπή θα υποβάλει στην αρμόδια για τον προϋπολογισμό αρχή την πρότασή της για την προσαρμογή των δημοσιονομικών προοπτικών που συνδέεται με τους όρους εκτέλεσης, σύμφωνα με τα σημεία 16 έως 18 της διοργανικής συμφωνίας, μόλις εκδοθούν τα αποτελέσματα της εκτέλεσης για το οικονομικό έτος 2000 (μέσα Φεβρουαρίου 2001).

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>